**Thomas Raffl** (s. 19. kesäkuuta 1986 Villach, Itävalta) on itävaltalainen jääkiekkoilija, joka pelaa kotimaassaan Erste Bank Eishockey Ligan EC Salzburgissa. Raffl on pelipaikaltaan vasen laitahyökkääjä.

Ura
---

### Seuraura

Raffl on Villacher SV:n kasvatti. Hän pelasi joukkueessa ensimmäiset miesten pelinsä 17-vuotiaana Itävallan pääsarja Erste Bank Eishockey Ligassa kaudella 2003–2004. Raffl sai tuolloin EBEL:ssä tililleen 25 runkosarja- ja neljä playoff-ottelua tehden niissä tehot 1+1=2. Varsinaisella EBEL:n tulokaskaudellaan 2004–2005 hän teki 44 runkosarja- ja kolmessa playoff-ottelussa tehot 7+12=19.

WHL-joukkue Kelowna Rockets varasi Rafflin 69. pelaajana CHL:n varaustilaisuudessa 2005. Hän pelasi kaudella 2005–2006 peräti viidessä seurajoukkueessa. Raffl aloitti kautensa hänet varanneessa Rocketsissa, josta hän siirtyi toiseen WHL-joukkueeseen, Swift Current Broncosiin. 33 liigassa pelaamansa ottelun jälkeen Raffl pelasi Pohjois-Amerikassa vielä neljä ottelua USHL-joukkue Des Moines Buccaneersissa, josta hän palasi lopulta loppukaudeksi kasvattajaseuraansa VSV:hen. Raffl voitti kauden päätteeksi Itävallan-mestaruuden. Hän pelasi kauden aikana myös muutaman ottelun VSV:n A-nuorissa.

Kaudella 2008–2009 Raffl voitti 23 osumallaan VSV:n sisäisen maalipörssin ja jakoi koko EBEL:n maalipörssin kahdeksannen sijan EC Salzburgin Matthias Trattnigin kanssa. Kaudella 2009–2010 hän jatkoi uraansa kaksivuotisella sopimuksella Ruotsin Elitserienin Luleå HF:ssä. Kesken toisen kautensa 2010–2011, marraskuussa 2010 Raffl palasi kotimaahansa ja siirtyi EC Salzburgiin, jossa hän voitti kauden päätteeksi Itävallan-mestaruuden. Kaudella 2011–2012 Raffl teki EBEL:n yhden kauden piste-ennätyksensä tehoilla 12+42=54, joilla hän oli Salzburgin paras pistemies ja syöttäjä. Raffl jakoi koko liigan pistepörssin toisen sijan Medveščak Zagrebin Ryan Kinasewichin ja EHC Linzin Mike Ouelletten kanssa. Kevään 2012 pudotuspeleissä hän oli Salzburgin paras maalintekijä viidellä osumallaan. Raffl voitti kauden aikana myös European Trophyn mestaruuden.

Rafflin runkosarja 2012–2013 jäi loukkaantumisten takia vain 28 ottelun mittaiseksi. Maaliskuussa 2013 hän teki vuoden mittaisen jatkosopimuksen Salzburgin kanssa. Kaudella 2013–2014 Raffl nousi joukkueen varakapteeniksi ja oli Salzburgin paras pistemies ja maalintekijä tehoilla 23+22=45. Hän jakoi EBEL:n maalipörssin yhdeksännen sijan kolmen muun pelaajan kanssa. Raffl voitti myös joukkueensa sisäisen tehotilaston lukemalla +25. Kevään 2014 pudotuspeleissä hän jakoi Salzburgin sisäisen maalipörssin voiton kuudella osumallaan David Mecklerin ja Andreas Kristlerin kanssa. Kaudella 2014–2015 Raffl oli tehoilla 26+27=53 joukkueen paras pistemies ja maalintekijä runkosarjassa. Hän jakoi EBEL:n pistepörssin kolmannen sijan EHC Linzin Brian Leblerin ja Rob Hiseyn kanssa sekä sijoittui myös maalipörssissä kolmanneksi. Mestarien liigassa Raffl oli Salzburgin paras maalintekijä kuudella osumallaan.

Kaudella 2015–2016 Raffl ehti pelata EBEL:ssä vain yhden runkosarja- ja neljä CHL-ottelua, kunnes NHL-joukkue Winnipeg Jets kutsui varaamattoman Rafflin harjoitusleirilleen syyskuussa 2015. Hän sai sen päätteeksi vuoden mittaisen, yksisuuntaisen ja 750 000 dollarin arvoisen NHL-sopimuksen. Raffl lähetettiin kuitenkin samalla farmijoukkue Manitoba Mooseen, AHL:ään. Hän pelasi siellä koko sopimuskautensa tehden 31 runkosarjaottelussa tehot 5+5=10, eikä Raffl debytoinut yksisuuntaisesta sopimuksestaan huolimatta NHL:ssä.

Raffl palasi kaudeksi 2016–2017 taas Salzburgiin. Raffl nostetiin kaudeksi 2019–2020, joka oli jo hänen kymmenes Salzburgissa, joukkueen kapteeniksi. Raffl pelasi kaudella 2021–2022 uransa 800:nnen pelinsä Itävallan pääsarjassa. Hän oli 13:s pelaaja, joka ylitti rajan. Salzburg voitti keväällä 2022 Itävallan-mestaruuden. Raffl teki loppuottelusarjan ratkaisseessa ottelussa kaksi maalia.

### Maajoukkueura

Raffl pelasi myös 20-vuotiaiden I-divisioonan MM-kilpailuissa vuosina 2005 ja 2006, joista ensimmäinen turnaus päättyi A-lohkon pronssiin. Hän pelasi myös alle 18-vuotiaiden I-divisioonan MM-kilpailuissa vuonna 2004.

Raffl on edustanut Itävaltaa Sotšin olympiakisoissa 2014 sekä MM-kilpailuissa vuosina 2008, 2010, 2011, 2012, 2015, 2017, 2019 ja 2022. Vuoden 2012 turnauksessa Raffl oli joukkueensa paras pistemies tehoilla 2+2=4. Vuoden 2015, 2017, 2019 ja 2022 turnauksissa hän on toiminut Itävallan kapteenina. 2015 hänet valittiin joukkueen top-3-pelaajaksi. Vuosien 2008, 2010, 2012 ja 2017 turnaukset etenivät I-divisioonassa, jonka A-lohkon kultaa Raffl voitti ja oli nostamassa Itävaltaa aina takaisin pääsarjaan. Hän pelasi myös Sotšin olympiakisojen karsinnoissa. Raffl teki A-maajoukkuedebyyttinsä 7. helmikuuta 2008 Puolan Sanokissa Italiaa vastaan. Yhteensä hän on pelannut 111 maaottelua tehopistein 34+27=61.

Perhe
-----

Rafflin pikkuveli Michael on pelannut urallaan NHL:ssä. Veljesten isä Peter Raffl pelasi omalla urallaan useita miesten arvokisoja. Peliuransa jälkeen hän on ollut valmentamassa Villacher SV:n A-nuoria. Veljesten eno Gerald Rauchenwald on myös entinen Itävallan maajoukkuepelaaja ja heidän serkkunsa Alexander Rauchenwald on pelannut urallaan Thomasin joukkuetoverina EC Salzburgissa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2003–2004 | Villacher SV | EBEL | 25 | 1 | 1 | 2 | 4 | 4 | 0 | 0 | 0 | 0 | U18d1 | 5 | 0 | 2 | 2 | 2 |
| 2004–2005 | Villacher SV | EBEL | 44 | 7 | 12 | 19 | 49 | 3 | 0 | 0 | 0 | 0 | JMMd1 | 5 | 1 | 0 | 1 | 2 |
| 2005–2006 | Kelowna Rockets | WHL | 12 | 2 | 1 | 3 | 11 | – | – | – | – | – | JMMd1 | 4 | 1 | 1 | 2 | 6 |
|  | Swift Current Broncos | WHL | 21 | 2 | 6 | 8 | 28 | – | – | – | – | – |
|  | Des Moines Buccaneers | USHL | 4 | 0 | 0 | 0 | 7 | – | – | – | – | – |
|  | Villacher SV | EBEL | 6 | 0 | 2 | 2 | 2 | 13 | 0 | 0 | 0 | 2 |
| 2006–2007 | Villacher SV | EBEL | 42 | 8 | 5 | 13 | 36 | 8 | 0 | 0 | 0 | 0 |
| 2007–2008 | Villacher SV | EBEL | 43 | 11 | 4 | 15 | 78 | 5 | 0 | 2 | 2 | 0 | MMd1 | 5 | 1 | 2 | 3 | 0 |
| 2008–2009 | Villacher SV | EBEL | 41 | 23 | 12 | 35 | 57 | – | – | – | – | – |
| 2009–2010 | Luleå HF | Elitserien | 45 | 7 | 8 | 15 | 24 | – | – | – | – | – | MMd1 | 5 | 1 | 1 | 2 | 18 |
| 2010–2011 | Luleå HF | Elitserien | 22 | 1 | 1 | 2 | 10 | – | – | – | – | – | MM | 6 | 2 | 2 | 4 | 2 |
|  | EC Salzburg | EBEL | 25 | 5 | 7 | 12 | 51 | 16 | 4 | 8 | 12 | 12 |
| 2011–2012 | EC Salzburg | EBEL | 50 | 12 | 42 | 54 | 16 | 6 | 5 | 0 | 5 | 2 | MMd1 | 5 | 1 | 2 | 3 | 2 |
| 2012–2013 | EC Salzburg | EBEL | 28 | 5 | 16 | 21 | 16 | 11 | 4 | 1 | 5 | 2 | OQ | 3 | 1 | 2 | 3 | 0 |
| 2013–2014 | EC Salzburg | EBEL | 51 | 23 | 22 | 45 | 47 | 14 | 6 | 4 | 10 | 9 | OK | 4 | 0 | 0 | 0 | 2 |
| 2014–2015 | EC Salzburg | EBEL | 52 | 26 | 27 | 53 | 20 | 13 | 5 | 4 | 9 | 8 | MM | 7 | 2 | 1 | 2 | 2 |
| 2015–2016 | EC Salzburg | EBEL | 1 | 1 | 1 | 2 | 2 | – | – | – | – | – |
|  | Manitoba Moose | AHL | 31 | 5 | 5 | 10 | 42 | – | – | – | – | – |
| 2016–2017 | EC Salzburg | EBEL | 53 | 26 | 24 | 50 | 22 | 11 | 5 | 5 | 10 | 2 | OQ | 3 | 1 | 0 | 1 | 2 |
|  |  |  |  |  |  |  |  |  |  |  |  |  | MMd1 | 4 | 3 | 3 | 6 | 2 |
| 2017–2018 | EC Salzburg | EBEL | 42 | 18 | 27 | 45 | 18 | 16 | 3 | 4 | 7 | 4 |
| 2018–2019 | EC Salzburg | EBEL | 43 | 18 | 26 | 44 | 26 | 13 | 4 | 7 | 11 | 4 | MM | 7 | 2 | 1 | 2 | 2 |
| 2019–2020 | EC Salzburg | EBEL | 31 | 21 | 15 | 36 | 12 | 3 | 1 | 1 | 2 | 0 |
| 2020–2021 | EC Salzburg | ICEHL | 45 | 21 | 17 | 38 | 17 | 9 | 1 | 1 | 2 | 4 |
| 2021–2022 | EC Salzburg | ICEHL | 38 | 16 | 17 | 33 | 27 | 12 | 5 | 8 | 13 | 4 | OQ | 3 | 0 | 0 | 0 | 6 |
|  |  |  |  |  |  |  |  |  |  |  |  |  | MM | 6 | 2 | 3 | 5 | 4 |
| 2022–2023 | EC Salzburg | ICEHL | 31 | 6 | 12 | 18 | 14 | 13 | 4 | 5 | 9 | 4 | MM | 6 | 3 | 0 | 3 | 4 |
| 19 kautta | yhteensä | EBEL/ICEHL | 691 | 248 | 289 | 537 | 514 | 170 | 47 | 50 | 97 | 57 |
| 2 kautta | yhteensä | Elitserien | 67 | 8 | 9 | 17 | 34 | – | – | – | – | – |
| 1 kausi | yhteensä | AHL | 31 | 5 | 5 | 10 | 42 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Thomas Raffl**.
* Thomas Raffl The Internet Hockey Databasessa (englanniksi)
* Thomas Raffl *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Thomas Raffl *Elite Prospects*. Everysport Media Group AB.  (englanniksi)
2. ↑  Grundgerüst für den neuen Kader der Red Bulls steht  29.3.2013. EC Red Bull Salzburg. Viitattu 20.2.2014. (saksaksi)
3. ↑  Erikoinen huhu – NHL-seura kutsui 29-vuotiaan itävaltalaishyökkääjän leirille  2.9.2015. SuomiKiekko. Viitattu 26.12.2015.
4. ↑  Jets sign Thomas Raffl  6.10.2015. Winnipeg Jets. Viitattu 26.12.2015. (englanniksi)
5. ↑  Itävaltalaisyllättäjä ansaitsi itselleen NHL-sopimuksen  7.10.2015. SuomiKiekko. Viitattu 26.12.2015.
6. ↑  Thomas Raffl zurück in Salzburg  11.7.2016. EC Red Bull Salzburg. Viitattu 12.7.2016. (saksaksi)
7. ↑  Thomas Raffl EC Red Bull Salzburg. Viitattu 21.5.2022. (englanniksi)
8. ↑  ICE Highlights: Salzburg kassiert Niederlage, VSV-Lauf geht weiter *PULS 24*.  13.2.2022. PULS 4 TV GmbH & Co KG. Viitattu 21.5.2022. (saksaksi)
9. ↑  Champions! Red Bulls are new champion Win2day ice hockey league EC Red Bull Salzburg. Viitattu 21.5.2022. (englanniksi)